Neuvoston päätöslauselma, annettu 26 päivänä kesäkuuta 2000, eurooppalaisen elokuvaperinnön säilyttämisestä ja esiin tuomisesta



Virallinen lehti nro C 193 , 11/07/2000 s. 0001 - 0002



Neuvoston päätöslauselma, annettu 26 päivänä kesäkuuta 2000, eurooppalaisen elokuvaperinnön säilyttämisestä ja esiin tuomisesta (2000/C 193/01) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen, 1) ON TIETOINEN SIITÄ, että eurooppalaisissa elokuva-arkistoissa on paljon elokuvahistoriallisesti keskeistä aineistoa, joka kattaa suurimman osan meidän päiviimme säilyneestä eurooppalaisesta tuotannosta sekä huomattavan osan muiden maanosien tuotannosta. 2) TOTEAA, että kyseinen aineisto, arviolta noin miljoona teosta, sisältää niin pitkiä elokuvia kuin lyhytfilmejäkin, kattaa kaikki elokuvan lajit ja on monipuolinen ja maailmanlaajuisesti erittäin tärkeä audiovisuaalisen aineiston kokoelma. 3) KOROSTAA, että kyseisen perinnön hyödyntäminen alkaneella vuosisadalla voi vaikuttaa ratkaisevasti Euroopan maiden kulttuuri-identiteetin lujittumiseen niin kaikille maille yhteisten piirteiden kuin eri maiden erityispiirteidenkin osalta. Kansalaiset ja erityisesti tulevat sukupolvet voivat tutustua näiden teosten avulla yhteen viimeisten sadan vuoden huomattavimmista taiteellisen ilmaisun muodoista ja samalla ainutlaatuisiin dokumentteihin eurooppalaisesta elämästä, tavoista, Euroopan historiasta ja maantieteestä. Elokuvat ovat jäljennettävyytensä ja liikkuvuutensa ansiosta lisäksi otollinen keino edistää kansojen keskinäistä tuntemusta. 4) MUISTUTTAA lisäksi, kuten Euroopan kulttuuriteollisuudesta ja työllisyydestä 17 päivänä joulukuuta 1999 annetuissa neuvoston päätelmissä(1) on korostettu, että erilaisten levityskanavien lisääntyessä nykyisin nopeasti, mikä lisää uusien ohjelmasisältöjen kysyntää, myös tämä kulttuuriperinnön muoto on "uusien kulttuurituotteiden luomisen tärkeä perusta". 5) TOTEAA, että suurin osa talletetuista teoksista on kuitenkin vaarassa vaurioitua peruuttamattomasti materiaalin haurauden ja tiettyjen teknisten ja tieteellisten ongelmien vuoksi tai jää käyttämättömäksi arkistohyllyille laajaa levitystä vaikeuttavien rakenteellisten esteiden vuoksi. 6) TUNNUSTAA, että arkistojen tekemää työtä teosten säilyttämiseksi, entistämiseksi ja levittämiseksi on vielä selvennettävä teollis- ja tekijänoikeuksia koskevien kansainvälisten sopimusten puitteissa ja että on tärkeää, että kyseinen työ suoritetaan näiden sopimusten mukaisesti. 7) TOTEAA, että olisi vältettävä tilannetta, jossa arkistoihin jää teoksia, joita ei voida esittää, koska niiden oikeudenhaltijoita ei voida määrittää. 8) TOTEAA, että tietyissä jäsenvaltioissa ei ole elokuvien talletusvelvollisuutta koskevaa järjestelmää eivätkä kyseiset jäsenvaltiot pidä kansainvälisen tai yhteisön tason sääntelyn luomista toivottavana. 9) HUOMAUTTAA, että sellainen työskentely olisi suotavaa, jossa otetaan huomioon kansainvälisissä järjestöissä ja erityisesti Euroopan neuvostossa tehty tai tekeillä oleva työ. 10) TOTEAA, että ainoastaan pieni osa teosten kaupallisesta hyödyntämisestä saadusta tuotosta sijoitetaan elokuvien säilyttämiseen. 11) TOTEAA, että edellä mainitut esteet ovat kuitenkin tietyissä tapauksissa voitettavissa, koska Euroopalla on hyvät tekniset ja tieteelliset edellytykset menestyä kilpailussa. 12) TUNNUSTAA myös Euroopan tasolla jo tehdyn työn ja sen tulokset, vaikka paljon on vielä tehtävä. 13) KATSOO lisäksi, että kehittämällä tiiviimmät yhteydet arkistojen ja laillisten oikeudenhaltijoiden välille voidaan lisäksi tehokkaasti yhdistää perinnön säilyttäminen ja esiin tuominen sekä näin hyödyntää valmiita ja selkeässä kasvussa olevia markkinoita. 14) MUISTUTTAA, ETTÄ: - elokuva-aineiston säilyttämistä ja tarkoituksenmukaista käyttöä haittaavat ongelmat ovat luonteeltaan monialaisia, sillä ne liittyvät esimerkiksi tekniseen ja tieteelliseen tutkimukseen (mikä edellyttää niin perinteisten menetelmien tuntemusta kuin uusien teknologioiden tutkimista), ammatillisen erikoiskoulutuksen puutteeseen, rakenteiden uudistamismahdollisuuksiin tai mahdollisiin tekijänoikeuslainsäädännöstä johtuviin velvoitteisiin, - edellä mainittujen ongelmien edellyttämien toimenpiteiden on oltava ylikansallisia näiden ongelmien monitahoisuuden ja mittasuhteiden sekä sen vuoksi, että voimassa olevien oikeusjärjestelmien vertailusta on hyötyä, ja siksi, että arkistoissa on paljon samaa materiaalia, mikä johtuu itse ilmaisuvälineen luonteesta ja arkistoinnin historiallisesta taustasta, ovathan eri valtiot säilyttäneet monien muiden valtioiden keskeistä filmimateriaalia. 15) PANEE MERKILLE, että rajoittamatta jäsenvaltioiden vastuuta tässä asiassa sekä toissijaisuusperiaatetta noudattaen on tarpeen harkita mahdollisuutta sopia Euroopan tasolla elokuvaperinnön säilyttämistä, esiin tuomista ja levittämistä laajalle yleisölle koskevista yhtenäisistä toimista, joilla voitaisiin varmistaa, että tämä ainutlaatuinen eurooppalainen perintö säilyy tulevaisuudessa. Tässä yhteydessä olisi otettava huomioon ehdokasmaiden tilanne ja Euroopan neuvoston puitteissa käynnissä oleva työ, jottei syntyisi minkäänlaista päällekkäisyyttä. 16) KEHOTTAA näin ollen jäsenvaltioita tekemään yhteistyötä seuraavilla alueilla, sanotun kuitenkaan rajoittamatta kansainvälisiä sitoumuksia teollis- ja tekijänoikeuksien alalla: a) osallistuminen kansainväliseen tutkimukseen Euroopan elokuva-arkistojen tämänhetkisestä tilanteesta, mihin olisi sisällytettävä arvion tekeminen aineiston säilyttämiseen ja esiin tuomiseen liittyvistä tieteellisistä ongelmista, alan ammatillisen koulutuksen tarpeista sekä kysymyksistä, jotka liittyvät elokuvateosten käyttöä koskeviin teollis- ja tekijänoikeuksiin; b) aineiston entistäminen ja säilyttäminen, jotta arkistojen työtä näillä aloilla voitaisiin hyödyntää parhaalla mahdollisella tavalla, mukaan lukien digitaalitekniikan mahdollisuuksien hyödyntäminen; c) tämän alan kokemusten, tietojen ja hyvien käytäntöjen vaihdon tehostaminen yhteistyössä julkisten ja yksityisten laitosten sekä alan ammattilaisten ja asiantuntijoiden kanssa, sekä niiden välisen yhteistyön edistäminen, myös elokuvateosten entistämisestä myöhemmin päätettäviä eurooppalaisia suuntaviivoja kehitettäessä; d) eurooppalaisten arkistojen tietokantojen asteittaisen verkottamisen edistäminen sekä tallennekokoelmien luominen arkistojen tekemistä kopioista ja niiden saatavuuden parantaminen. Arkistot toteuttavat nämä toimet yhteistyössä teosten oikeuksien haltijoiden kanssa ottamalla mukaan kunkin maan elokuvataiteen eri lajien merkittävimmät teokset; e) mahdollisuus käyttää näitä kokoelmia opetuksellisiin ja tieteellisiin tarkoituksiin sekä arkistojen erityistarkoituksiin. 17) KEHOTTAA komissiota toimivaltuuksiensa puitteissa ja erityisesti Euroopan yhteisön perustamissopimuksen 151 artiklan 4 kohdan mukaisesti: - ottamaan huomioon tämän kulttuuriperinnön erityistarpeet, - käyttämään niitä mahdollisuuksia, joita yhteisön nykyiset toiminnat ja ohjelmat tarjoavat, - tukemaan ja elävöittämään asianmukaisten yhteisön välineiden avulla ja niiden mukaisia menettelyjä noudattaen 16 kohdan a alakohdassa tarkoitettua tutkimusta ja suunnittelemaan jatkotoimia tutkimustulosten edellyttämällä tavalla. (1) EYVL C 8, 12.1.2000, s. 10.